**קול קורא להגשת מועמדות להתמחות באיגוד לשכות המסחר - 2020**

איגוד לשכות המסחר הוקם בשנת 1919. הלשכה הינה גוף ציבורי, א-פוליטי, בלתי תלוי וללא כוונות רווח, המהווה את ארגון העסקים והמעסיקים הגדול בישראל. הלשכה מסייעת בקידום האינטרסים העסקיים של העסקים החברים בה, של מגזר המסחר והשירותים ושל המגזר העסקי כולו.

הלשכה פועלת למען עקרונות כגון: קידום כלכלת שוק ותחרות חופשית; מניעת העדפות סקטוריאליות; צמצום הביורוקרטיה ועודף הרגולציה במשק; הפחתת נטל המס על חברות ויחידים; קידום קשרי סחר בינלאומיים; צמצום העלויות המושתות על המגזר העסקי על ידי המונופולים המוחלטים שבבעלות המדינה; הגנה על זכויות היסוד של המעסיקים, ועוד.

האגף לקשרים בינלאומיים של לשכת המסחר אמון על ייזום וטיפוח הקשרים הבינלאומיים של הלשכה ושל חבריה, עידוד פיתוח עסקי בינלאומי ומתן ייעוץ וסיוע בפתרון בעיות בזירה הבינלאומית.

**פעילות האגף לקשרים בינלאומיים:**

* פיתוח קשרים עסקיים עם מאות לשכות מסחר ברחבי העולם, שגרירויות זרות בארץ ושגרירויות ישראל בחו"ל, ארגונים כלכליים וגופי ממשלה זרים
* יעוץ עסקי בינלאומי, פתיחת שווקים חדשים ואיתור לקוחות ומפיצים בחו"ל
* אירוח משלחות עסקיות ותיאום פגישות אישיות (B2B) עם חברות וארגונים מרחבי העולם, לצורך פיתוח קשרים עסקיים
* ארגון משלחות לתערוכות בחו"ל / איתור והנגשת תערוכות ואירועים אונליין
* ניהול שוטף של מאגר הזדמנויות עסקיות מרחבי העולם
* קידום הצעות עסקיות של חברי לשכה בקרב חברות וארגונים בחו"ל
* ארגון מפגשי נטוורקינג, כנסים וובינרים בנושאי סחר בינלאומי
* ועוד.

**תחומי אחריות המתמחה:**

* תרגום, ועריכה של תכנים לאתר הארגון בעברית ובאנגלית
* ניסוח וקידום הצעות עסקיות של חברות זרות מרחבי העולם בקרב חברי הלשכה
* כתיבת הצעות עסקיות עבור עסקים ישראלים בארגון
* הכנת פרופילים עסקיים מקצועיים עבור חברות במסגרת רשת ה-EEN
* כתיבה וניסוח של פניות מקצועיות בשם עסקים לחו"ל
* עדכון רשימות אנשי קשר וארגונים רשמיים (שגרירויות, לשכות מסחר מרחבי העולם ועוד)
* עזרה שוטפת במשימות אדמיניסטרטיביות (טיוב רשימות שונות, מערכות CRM וכד')
* סיוע בארגון והשתתפות במפגשים עם משלחות מרחבי העולם, סמינרים ואירועי סחר חוץ
* הכנת סקירות כלכליות
* ועוד.

דרישות התפקיד:

* עברית ואנגלית כשפת אם (כולל כתיבה, קריאה ודיבור)
* שירותיות, יחסי אנוש מצויינים, מוטיבציה גבוהה, אוריינטציה בינלאומית, אמינות, בגרות ואחריות
* היכרות טובה עם מערכות Office – חובה. ניסיון במערכות ניהול תוכן לאתרים – יתרון
* בתקופת הקורונה ההתמחות תתאפשר מהבית, בעדיפות ליומיים מלאים.